23/12/2011 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Información pública

Resolución do 4 de novembro de 2011, da Dirección Xeral de Industria, Enerxía e Minas, pola que se outorga a Gas Galicia SDG, SA a autorización administrativa para a distribución de gas natural canalizado no termo municipal de Cedeira, na provincia da Coruña (expediente n.° IN627A 2008/9-0). Despois de examinar o expediente instruído a instancias da empresa Gas Galicia SDG SA, con CIF n.° A15383284 e enderezo, para os efectos de notificacións, na rúa Lisboa, edificio Área Central, local 31 - HIJ, 15707 - Santiago de Compostela (A Coruña), resultan os seguintes ANTECEDENTES DE FEITO Primeiro. –Con respecto á autorización da distribución de gas natural canalizado no termo municipal de Cedeira (A Coruña), e ante as solicitudes presentadas en concorrencia por dúas empresas (Gas Galicia SDG, SA e Endesa Gas Distribución SAU), a Dirección Xeral de Industria, Enerxía e Minas resolveu o 15/11/2010 o trámite de competencia a favor de Gas Galicia SDG, SA, o que implica continuar coa tramitación do procedemento de autorización administrativa unicamente con esta empresa. Segundo. –As características básicas das instalacións correspondentes á solicitude de Gas Galicia SDG, SA, que se recollen no “Proxecto de autorización administrativa previa da rede de distribución de gas natural no termo municipal de Cedeira” e na súa addenda I, son as seguintes: A subministración de gas natural proxéctase a través dunha planta de GNL (gas natural licuado) situada no Parque Empresarial Trabe, dende a que partirá a rede de distribución cara ao núcleo urbano de Cedeira e aos parques empresariais de Trabe e da Xunqueira. A rede de distribución está formada por unha rede básica de distribución, con rango de presión 2<MOP (presión máxima de operación) ≤5 bar, e unha rede secundaria de distribución, con rangos de presión 2<MOP≤5 bar e 0,1 <MOP≤2 bar. Da rede básica de distribución partirán outras redes de menor diámetro (menor de 160 mm) cara aos distintos puntos de consumo. Esta rede deséñase en polietileno de alta densidade PE 100 SDR 17,6 de diámetro variable de DN200 a DN63, segundo necesidades. A lonxitude prevista para a rede é de 16.069,21 m, dos cales 5.422,73 m corresponden á rede básica e 10.646,48 á rede secundaria. O seu orzamento ascende á cantidade de oitocentos noventa e sete mil setecentos setenta e coito euros con oitenta e tres céntimos (897.778,83 €). Terceiro. –0 25/04/2011 a Dirección Xeral de Industria, Enerxía e Minas resolveu someter a información pública o proxecto de autorización administrativa e a súa addenda I da rede de distribución de gas natural no termo municipal de Cedeira (A Coruña), promovido pola empresa Gas Galicia SDG, SA. Esta resolución publicouse no Diario Oficial de Galicia do 06/06/2011, no Boletín Oficial da Provincia da Coruña do 02/06/2011 e nos xornais La Voz de Galicia e Diario de Ferrol do 07/06/2011, e tamén estivo exposta ao público no taboleiro de anuncios do Concello de Cedeira entre o 4 e o 27 de maio de 2011. Durante o período de información pública legalmente establecido non se presentaron alegacións. Cuarto. –A Xefatura Territorial da Coruña da Consellería de Economía e Industria informou favorablemente sobre o proxecto de referencia e a súa addenda I o 12/05/2011. FUNDAMENTOS DE DEREITO Primeiro. –A Dirección Xeral de Industria, Enerxía e Minas é a competente para resolver este expediente con fundamento no Estatuto de Autonomía de Galicia, no Real decreto 2563/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia en materia de industria, enerxía e minas, no Decreto 132/1982, do 4 de novembro, sobre asunción de competencias en materia de industria, enerxía e minas e a súa asignación á Consellería de Industria, Enerxía e Comercio, e no Decreto 324/2009, do 11 de xuño, polo que se establece a estrutura orgánica da Consellería de Economía e Industria, modificado polo Decreto 8/2011, do 23 de xaneiro, polo que se fixa a estrutura orgánica das consellerías da Xunta de Galicia, en relación coa Lei 34/1998, do 7 de outubro, do sector de hidrocarburos, co Real decreto 1434/2002, do 27 de decembro, polo que se regulan as actividades de transporte, distribución, comercialización, subministración e procedementos de autorización de instalacións de gas natural, co Decreto 62/2010, do 15 de abril, polo que se regula o trámite de competencia e os criterios de valoración no suposto de concorrencia de dúas ou máis solicitudes de autorización administrativa de instalacións de transporte secundario e distribución de gas natural e redes de distribución de gases licuados do petróleo (GLP) e coa Lei 30/1992, do 26 de novembro, de réxime xurídico das Administracións públicas e do procedemento administrativo común. Segundo. –O citado proxecto cumpre coas esixencias regulamentarias fixadas no Real decreto 919/2006, do 28 de xullo, polo que se aproba o regulamento técnico de distribución e utilización de combustibles gasosos e as súas instrucións técnicas complementarias ICG 01 a 11. Terceiro. –No expediente instruído para o efecto cumpríronse os trámites regulamentarios. De conformidade cos preceptos legais citados e os demais de pertinente e xeral aplicación, esta Dirección Xeral RESOLVE – Outorgar á empresa Gas Galicia SDG, SA a autorización administrativa para a distribución de gas natural canalizado no termo municipal de Cedeira (A Coruña), de acordo coas seguintes condicións: Primeira. –Gas Galicia SDG, SA constituirá no prazo de dous meses, a contar dende o momento do outorgamento da autorización, unha fianza por valor de 17.955,58 €, importe do 2% do orzamento das instalacións, para garantir o cumprimento das súas obrigas, conforme ao previsto no artigo 73, apartado 4.° da Lei 34/1998, do 7 de outubro, e no artigo 82 do Real decreto 1434/2002, do 27 de decembro. A dita fianza constituirase na Caixa Xeral de Depósitos da Consellería de Facenda da Xunta de Galicia, en calquera das formas sinaladas no artigo 11, apartado 3.° do Decreto 1775/1967, do 22 de xullo, sobre o réxime de instalación, ampliación e traslado de industrias, e será devolta unha vez se formalice a acta de posta en marcha das instalacións. Segunda. –Dentro do prazo de seis meses, contado a partir da data de publicación desta resolución no Diario Oficial de Galicia, a empresa Gas Galicia SDG, SA deberá solicitar á Consellería de Economía e Industria da Xunta de Galicia a aprobación do proxecto de execución, para o que deberá presentar o proxecto detallado das instalacións. En todo caso, deberán cumprirse os prazos previstos no proxecto de autorización administrativa, podendo os ditos prazos ser prorrogados por causa xustificada, previa a correspondente solicitude acompañada da xustificación técnica ou exposición da causa de forza maior causante da demora. Terceira. –As instalacións e as súas montaxes deberán cumprir as disposicións e normas técnicas que en xeral sexan de aplicación e, en particular, as correspondentes ao Regulamento técnico de distribución e utilización de combustibles gasosos coas súas instrucións técnicas complementarias e as normas que os cumprimentan, regulamentos electrotécnicos, normas UNE e demais normativa e directrices vixentes, así como cantas as substitúan ou se diten a nivel estatal ou desta comunidade autónoma, e deberán preverse para responder aos avances tecnolóxicos no ciclo do gas e lograr abastecementos flexibles e seguros. Cuarta. –A autorización administrativa afecta ao termo municipal de Cedeira, na provincia da Coruña, e contempla a gasificación deste municipio de acordo coas especificacións e planos que figuran no proxecto e na súa addenda I, subscritos polo enxeñeiro industrial Alfonso Vázquez Varela (colexiado n.° 1.130) e visados polo Colexio Oficial de Enxeñeiros Industriais de Galicia con rexistros n.° 175/08 (data: 29/02/08) e n.° 316/10 (data: 26/05/10), respectivamente. Quinta. –A autorización administrativa outórgase sen prexuízo de terceiros e independentemente das autorizacións ou licencias de competencia doutros organismos ou entidades públicas, necesarios para realizar as instalacións aprobadas. Sexta. –A Administración resérvase o dereito a deixar sen efecto a presente autorización administrativa por calquera das causas sinaladas no artigo 34, apartado 1.° do Decreto 1775/1967, do 22 de xullo, por incumprimento das condicións estipuladas, pola facilitación de datos inexactos ou por calquera outra causa legal ou regulamentaria que así o prevexa. Contra a presente resolución, que non pon fin á vía administrativa, poderá interporse, se é o caso, recurso de alzada ante o conselleiro de Economía e Industria, no prazo dun mes a partir do día seguinte á súa notificación. Santiago de Compostela, 4 de novembro de 2011. O director xeral de Industria, Enerxía e Minas Ángel Bernardo Tahoces